钦定古今图书集成/明伦汇编/宫闱典/第126卷 > 寺人貂
## 钦定古今图书集成/明伦汇编/宫闱典/第126卷 > 寺人貂

按：《左传僖公二年》：“齐寺人貂，始漏师于多鱼。”〈注〉杜预
曰：“寺人，内奄官竖貂也。”多鱼，地名。齐桓多嬖宠，内则
如夫人者六人，外则幸竖貂、易牙等，终以此乱国。传
言貂于此始擅贵宠，漏泄桓公军事者，为齐乱张本
耳。

齐侯之夫人三王姬、徐嬴、蔡姬，皆无子。齐侯好内，多
内宠，内嬖如夫人者六人，长卫姬生武孟，少卫姬生
惠公，郑姬生孝公，葛嬴生昭公，密姬生懿公，宋华子
生公子雍。公与管仲属孝公于宋襄公，以为太子。雍
巫有宠于卫共姬，因寺人貂以荐羞于公，亦有宠，公
许之，立武孟。管仲卒，五公子皆求立。《僖公十七年》“冬
十月乙亥，齐桓公卒。易牙入与寺人貂，因内宠以杀
群吏，而立公子无亏。孝公奔宋。十二月乙亥，赴。辛巳
夜殡。